সিএইচটি কমিশনের তিন কো চেয়ারপারসন সুলতানা কামাল, এলসো স্টামাতোপৌলৌ ও মির্না কানিংহাম কেইন স্বাক্ষরিত বিবৃতিতে বলা হয়, বৌদ্ধ ভিক্ষুরা তিন মাস বর্ষাবাস পালনের পর প্রবারণা পূর্ণিমায় তাঁদের কঠিন তপস্যার সমাপ্তি ঘটান। কিন্তু উদ্বেগের বিষয় হলো, প্রবারণা পূর্ণিমার মাত্র এক দিন আগে রাতের আঁধারে দুর্বৃত্তরা কুকিছড়ার বৌদ্ধ মন্দিরের স্থাপনা ও বুদ্ধমূর্তি ভেঙে ফেলে। এ ঘটনা নিঃসন্দেহে বৌদ্ধধর্মাবলম্বীসহ দেশের সব অসাম্প্রদায়িক চেতনার মানুষের ওপর চরম আঘাত ও অবমাননাকর। সংবিধানে অন্যান্য ধর্ম পালনে রাষ্ট্রে সমমর্যাদা ও সমঅধিকার নিশ্চিতের কথা বলা হলেও এরূপ বর্বর ঘটনা এটাই প্রমাণ করে যে দেশে অন্যান্য ধর্মাবলম্বীদের এখনো স্বাধীনভাবে ধর্ম পালনের অধিকার নিশ্চিত হয়নি।